Twee wat in vliegongeluk sterf se name bekendFoto: ER24 Die twee mans wat dood is nadat hul ligte vliegtuig Sondagoggend by ŉ vliegveld in Klerksdorp in Noordwes neergestort het, se name is bekend gemaak. Maroela Media het Sondag berig die twee mans het Sondagoggend toertjies met die RV-6-vliegtuig gedoen toe dit sowat 11:00 neergestort het. Die vliegtuig het sowat 500 m van waar paramedici toerusting in ŉ helikopter ingelaai het, neegestort. Die mans is Ivan van Rooyen, ŉ 52-jarige gesiene sakeman van Klerksdorp, en Pieter Welgemoed (38), ŉ vriend van Van Rooyen. Van Rooyen was die vlieënier. Albei lyke is verkool. Die oorsaak van die ongeluk sal deur die Burgerlugvaartowerheid (BLO) ondersoek word.